Þingræður haldnar á Alþingi Íslendinga



Herra forseti. Fjh.- og viðskn. þessarar hv. d. hefur haft þetta frv. til athugunar og fjallaði um það á fundi sínum í síðustu viku. Efni frv. er að heimila ríkisstj. að taka erlent lán að fjárhæð allt að 2120 millj. kr. eða jafnvirði þeirrar fjárhæðar í erlendum gjaldeyri, eins og segir í 1. gr. frv. Í 2. gr. er síðan talið hvernig láninu verði varið, þ.e. til Framkvæmdasjóðs Íslands 800 millj., til Landsvirkjunar vegna virkjunarframkvæmda við Sigöldu 474 millj., til vegagerðar 496 millj. og til framkvæmda í orkumálum 360 millj. Heimildir til þessarar lántöku er að finna reyndar í ýmsum lögum, en með þessu frv. eru þær heimildir færðar á einn stað þar sem óhentugt þykir að þurfa að vísa til margra lagaheimilda í skuldabréfum sem út verða gefin. Það er um að ræða hina almennu heimild í 22. gr. l. um Framkvæmdastofnun ríkisins þar sem Framkvæmdasjóði er heimilað með samþykki ríkisstj. að taka lán til starfsemi sinnar bæði innanlands og erlendis. Þá er heimild í l. um lántökuheimildir erlendis, lögum sem samþ. voru á Alþ. 29. apríl s.l., vegna ýmissa framkvæmda í orkumálum og svo l. nr. 37 frá 8. maí s.l. Heimild hefur hins vegar ekki verið fengin vegna vegaframkvæmda en eins og vitað er varð ekki af endurskoðun vegáætlunar á s.l. vori eins og til stóð. Ég vil geta þess að til fundar við n. kom Jóhannes Nordal seðlabankastjóri og veitti hann ýmsar upplýsingar. Þá vil ég einnig geta þess að það kom fram á fundi n. að til athugunar hefur verið hjá Framkvæmdasjóði að fá 200 millj. kr. lán hjá Viðreisnarsjóði Evrópu og kann að reynast nauðsynlegt að fá heimild ríkisstj. til að taka það lán ef Framkvæmdasjóður fær ekki það fé, sem gert er ráð fyrir í áætlun frá lífeyrissjóðunum, en eins og er mun skorta nokkuð á að það fé fáist. Ég sé ekki ástæðu til, herra forseti, að fara um þetta mál fleiri orðum. Eins og fram kemur í áliti n, á þskj. 104 er n. sammála um að mæla með því að frv. verði samþ. óbreytt.



Herra forseti. Á þskj. 99 er álit fjh.- og viðskn, varðandi þetta mál. N. hefur athugað frv. og leggur til að það verði samþ. óbreytt.



Herra forseti. Það frv., sem hér er til umr. og fjallar um breyt. á l. nr. 13 frá 13. apríl 1973, um Happdrætti Háskóla Íslands, er flutt að beiðni háskólaráðs, en með því er stefnt að því að auka veltu og hagnað Happdrættis Háskóla Íslands á næstu árum svo að það geti lagt meira af mörkum til fyrirhugaðra bygginga á vegum Háskóla Íslands. En á slíku er mikil nauðsyn vegna mikilla byggingarframkvæmda og tækjakaupa og stóraukins kostnaðar vegna viðhalds húsa og búnaðar. Frv. felur í sér eina breytingu frá gildandi 1., þ.e. heimild til útgáfu sérstaks flokks hlutamiða, B-flokks, til viðbótar við þá 4 flokka, E, F, G og H, sem nú eru gefnir út. Endurnýjunarverð miða í hinum nýja flokki yrði fimmfalt hærra en í þeim flokkum, sem fyrir eru, og fjárhæð vinninga einnig fimmfalt hærri. Breytingin, sem frv. felur í sér, er líkleg til að auka veltu og hagnað happdrættisins og gera framkvæmdir háskólans mögulegar án þess að verð miða verði hækkað í þeim flokkum sem fyrir eru, en það er nú 300 kr. á mánuði og var hækkað um síðustu áramót. Óbreytt verð gömlu miðanna á næsta ári gerir mörgum viðskiptavinum happdrættisins kleift að halda áfram þátttöku án aukins kostnaðar, en nýi flokkurinn gefur þeim, sem vilja auka þátttöku sína í happdrættinu, verulega möguleika á því á einfaldan hátt. Helstu framkvæmdir, sem hagnaður af rekstri Happdrættis Háskóla Íslands rennur til á næstu árum, eru þessar: Sérhæfðar byggingar fyrir verkfræði- og raunvísindadeild sem unnið er að í áföngum, byggingar almenns kennsluhúsnæðis sem nú er orðin mikill skortur á, og sérhæfðar byggingar fyrir læknadeild og tannlæknadeild sem nú eru að hefjast á landsspítalalóð, en þær verða þó aðeins að hluta reistar fyrir happdrættisfé. Búnaður í háskólabyggingar og tæki til rannsóknarstarfsemi og kennslu eru keypt fyrir happdrættisfé og enn fremur er frágangur og viðhald lóða og viðhald húsakosts háskólans greitt af hagnaði happdrættisins. Í grg. með fjárlagatill. stjórnar Happdrættis Háskóla Íslands er skýrt frá því að tekjuáætlun happdrættisins væri reist á þeirri forsendu að viðbótarflokkur sá, sem frv. gerir ráð fyrir, fáist lögfestur nú á þessu ári, og drög að framkvæmdaáætlun Háskóla Íslands eru einnig byggð á sömu forsendum. Þetta frv. hefur gengið í gegnum hv. Ed. Sú n., sem þar fékk það til meðferðar, fékk til athugunar nánari gögn um þetta mál sem liggja fyrir og sú n., sem fær það hér til meðferðar, hefur aðgang að. Ég sé þess vegna ekki ástæðu til þess að orðlengja frekar um þetta, en það er nauðsynlegt til þess að þetta komi að gagni að það verði að lögum fyrir áramót. Þess vegna mælist ég til þess við hv. n., sem frv. fær til meðferðar, að hún hraði meðferð þess. Ég leyfi mér svo, herra forseti, að leggja til að frv. verði að lokinni þessari umr. vísað til 2. umr. og hv. fjh. -og viðskn.